ททท.เดินหน้าจัดงานอะเมซิ่ง ไทยแลนด์ แกรนด์ เซล
ททท.ไม่หวั่นถูกหั่นงบจัดอะเมซิ่ง ไทยแลนด์ แกรนด์ เซล เหลือ 2.5 ล้านบาท ชูสินค้าไทยร่วมลดราคากว่า 70% ดึงต่างชาติเที่ยวโลว์ซีซั่น&nbsp;
24 ก.พ. 2553

ททท.ไม่หวั่นถูกหั่นงบจัดอะเมซิ่ง ไทยแลนด์ แกรนด์ เซล เหลือ 2.5 ล้านบาท ชูสินค้าไทยร่วมลดราคากว่า 70% ดึงต่างชาติเที่ยวโลว์ซีซั่น  
น.ส.เพ็ญสุดา ไพรอร่าม รองผู้ว่าการด้านสินค้าการท่องเที่ยว การท่องเที่ยวแห่งประเทศไทย (ททท.) เปิดเผยว่า ในปีนี้ททท.ได้ใช้งบเพียง  2.5 ล้านบาท เทียบกับปีที่ผ่านมา 48 ล้านบาท จัดงานอะเมซิ่ง ไทยแลนด์ แกรนด์ เซล ซึ่งเป็นมหกรรมการลดราคาสินค้าแบรนด์เนม และสินค้าการบริการด้านท่องเที่ยวประจำของประเทศไทย ในช่วงเดือนมิ.ย.ของทุกปี แต่อาจจะต้องปรับกลยุทธ์การตลาดที่มุ่งสร้างความรับรู้กับนักท่องเที่ยวผ่านทางอินเตอร์เน็ต และขอความร่วมมือจากพันธมิตร ประชาสัมพันธ์งานผ่านสื่อของตัวเอง ขณะเดียวกันจะจัดโรดโชว์ในกลุ่มประเทศเป้าหมายหลักล่วงหน้าด้วย
อย่างไรก็ตาม ททท.ได้เพิ่มความหลากหลายของสินค้าช็อปปิ้ง  โดยนำสินค้าของประเทศไทยมาร่วมโครงการ เช่น โครงการจิตรดา ดอยตุง จิมทอมสัน นารายภัณฑ์ ฯลฯ รวมถึงสินค้าการบริการ อย่างโรงพยาบาล เช่น โรงพยาบาลกรุงเทพ สมิติเวช เกษมราษฎร์ สปา เช่น บันยันทรี โอเอซิส  สนามกอล์ฟ และสายการบิน ร่วมลดราคาเฉลี่ย 10-70% ร่วมกับห้างสรรพสินค้าที่เข้าร่วมโครงการทุกปี อย่าง เซ็นทรัล โรบินสัน เดอะมอลล์ เพื่อสร้างความแตกต่างจากคู่แข่งเพื่อนบ้าน สิงคโปร์ ฮ่องกง ที่เจาะจงเฉพาะสินค้าแบรนด์เนมเท่านั้น 
น.ส.เพ็ญสุดา กล่าวว่า ในปีนี้ททท.ได้เลื่อนการจัดงานเป็นช่วงกลางเดือน มิ.ย.-กลางเดือนส.ค. ที่จะถึงนี้ จากเดิมระหว่างวันที่ 1 มิ.ย.- 31 ก.ค. เพื่อให้สอดรับกับช่วงระยะเวลาการจัดงานลดราคากลางปีของห้างสรรพสินค้า โดยในปีนี้ได้จัด 8 จังหวัด ได้แก่ กรุงเทพ อุดรธานี เชียงใหม่  พัทยา หัวหิน สมุย ภูเก็ต และหาดใหญ่ ซึ่งในปีนี้คาดว่าจะมีรายได้สะพัดตลอดการจัดงาน ราว 1,373 ล้านบาท เพิ่มขึ้น 29% เมื่อเทียบจากปีที่ผ่านมา